Publikācija, ar kuru dara zināmu vienoto dokumentu, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauci uz aizsargāta nosaukuma produkta specifikācijas publikāciju vīna nozarē

(2020/C 70/04)

Šī publikācija dod tiesības divu mēnešu laikā no šīs publikācijas dienas izteikt pret šo pieteikumu iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

VIENOTS DOKUMENTS

“CSOPAK”/“CSOPAKI”

PDO-HU-02378

Pieteikuma iesniegšanas datums: 2017. gada 20. novembris.

1. Reģistrējamais nosaukums

“Csopak”

“Csopaki”

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

Hegybor

Krāsa: no gaiši zaļgandzeltenas līdz salmu dzeltenai.

Smarža: ziedu notis ar citrusaugļu un balto augļu niansēm.

Garša: atsvaidzinoši skābena. Harmonisks sausais baltvīns ar sabalansētu skābumu un spirta saturu.

Vispārīgās analītiskās īpašības Maksimālā kopējā spirta koncentrācija (tilp. %) 14 Minimālā faktiskā spirta koncentrācija (tilp. %) 11,5 Minimālais kopējais skābums 4,8 g/l (izteikts vīnskābē) Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (mg/l) 200

Dűlős bor

Krāsa: no gaiši zaļgandzeltenas līdz salmu dzeltenai.

Smarža: ziedu un mitru akmeņu aromātu palete, kas ir sarežģīta, taču to var raksturot kā neitrālu.

Garša: ziedu un mitru akmeņu garšas palete, kas ir sarežģīta, taču to var raksturot kā neitrālu; lēni gaistoša vairākslāņu garšas buķete. Harmonisks sausais baltvīns ar sabalansētu skābumu un spirta saturu.

Vispārīgās analītiskās īpašības Maksimālā kopējā spirta koncentrācija (tilp. %) 14 Minimālā faktiskā spirta koncentrācija (tilp. %) 12 Minimālais kopējais skābums 5,2 g/l (izteikts vīnskābē) Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (mg/l) 200

5. Vīndarības metodes

a) Galvenās vīndarības metodes

Hegybor

Īpašā vīndarības metode

Būtiski elementi:

— “Furmint” šķirnes vīnogu īpatsvars nedrīkst pārsniegt 15 %;

— ir atļauts izmantot tikai nebojātas vīnogas;

— izturēšana vismaz četrus mēnešus tvertnē un/vai mucā;

— izturēšana vismaz vienu mēnesi pudelē;

— misu var fermentēt, izmantojot tikai tādu raugu, kas nemaina “Olasz rizling” vai “Furmint” šķirnes vīnogu dabīgās aromāta un garšas īpašības;

— maksimālais iegūtās sulas daudzums: 70 %.

Hegybor

Vīna ražošanā piemērojamie ierobežojumi

Ir aizliegta šāda darbība:

— saldināšana.

Dűlős bor

Īpašā vīndarības metode

Būtiski elementi:

— “Furmint” šķirnes vīnogu īpatsvars nedrīkst pārsniegt 15 %;

— ir atļauts izmantot tikai nebojātas vīnogas;

— izturēšana sešus mēnešus tvertnē un/vai mucā;

— izturēšana vismaz trīs mēnešus pudelē;

— misu var fermentēt, izmantojot tikai tādu raugu, kas nemaina “Olasz rizling” vai “Furmint” šķirnes vīnogu dabīgās aromāta un garšas īpašības;

— maksimālais iegūtās sulas daudzums: 65 %.

Dűlős bor

Vīna ražošanā piemērojamie ierobežojumi

Ir aizliegtas šādas darbības:

— bagātināšana;

— paskābināšana;

— skābuma mazināšana;

— pektināzes izmantošana;

— saldināšana.

Noteikumi par vīnogu ražošanu

Audzēšanas prakse

1. Noteikumi par vīnkoku vainagu veidošanu: vainagus veido pēc Gijo metodes, vidēji augsta vai zema kordona formā, lietussarga formā, tradicionālā vainaga vai kausa formā.

2. Noteikumi par vīnogulāju stādījumu biezību vīndārzā: a. vīndārzos, kas jau ir izveidoti līdz 2016. gada 1. augustam: i. stādījumu biezība — vismaz 3300 vīnogulāju uz hektāru; ii. zaudēto vīnogulāju daudzums — ne vairāk kā 10 %; b. vīndārzos, kas stādīti pēc 2016. gada 1. augusta: i. stādījumu biezība — vismaz 4000 vīnogulāju uz hektāru; ii. zaudēto vīnogulāju daudzums — ne vairāk kā 10 %; iii. attālums starp vīnogulājiem -0,6 m vai vairāk.

3. Vīniem, kurus raksturo kā dűlős borok, vidējam vīnogulāju vecumam vīndārzā ir jābūt 10 gadiem.

4. Ražas novākšanas veids: ar rokām.

5. Vīnogu kvalitāte (minimālais cukuru saturs, kas izteikts dabiskā spirta tilpumkoncentrācijā): Hegybor: minimālais cukuru saturs vīnogās ungāru misā ([MM°], ja temperatūra ir 17,5 °C): 17,0. Potenciālais spirta saturs vīnogās ([tilp. %], ja temperatūra ir 20 °C): 10,6. Dűlős bor: minimālais cukuru saturs vīnogās ungāru misā ([MM°], ja temperatūra ir 17,5 °C): 18,9. Potenciālais spirta saturs vīnogās ([tilp. %], ja temperatūra ir 20 °C): 12.

b) Maksimālā raža

Hegybor

63 hl no hektāra

Hegybor

9000 kg vīnogu no hektāra

Dűlős bor

39 hl no hektāra

Dűlős bor

6000 kg vīnogu no hektāra

6. Noteiktais ģeogrāfiskais apgabals

Apgabali, kas atbilstīgi vīndārzu kadastram klasificēti kā I un II kategorijas apgabali šādu apdzīvotu vietu administratīvajā teritorijā: Csopak, Paloznak, Lovas, Alsóörs un Felsőörs.

7. Galvenās vīna vīnogu šķirnes

“Olasz rizling” — “Olaszrizling”

“Furmint” — “Szigeti”

“Olasz rizling” — “Grasevina”

“Olasz rizling” — “Nemes rizling”

“Olasz rizling” — “Riesling italien”

“Olasz rizling” — “Risling vlassky”

“Olasz rizling” — “Taljanska grasevina”

“Olasz rizling” — “Welschrieslig”

“Furmint” — “Zapfner”

“Furmint” — “Som”

“Furmint” — “Posipel”

“Furmint” — “Mosler”

“Furmint” — “Moslavac bijeli”

“Furmint” — “Furmint bianco”

8. Saiknes vai saikņu apraksts

1. Noteiktā apgabala apraksts

a) Dabas faktori

“Csopak” / “Csopaki” vīnu noteikto ražošanas apgabalu veido pirmā kalnu grēda piekrastes posmā no apdzīvotās vietas Csopak līdz apdzīvotajai vietai Alsóörs Balatona ezera austrumu baseina ziemeļu daļā. Vīnogulājus audzē galvenokārt slīpajās kalnu pakājēs un mēreni stāvās kalnu nogāzēs. Vīndārzu augsnes sastāvā ir divu veidu ieži. Kalnu nogāzēs nogulumieži sastāv no kalnienes iežiem, kas veidojušies laikposmā no vēlā perma perioda līdz agrīnam triasa periodam un ko klāj kvartāra perioda šķembas. Tādējādi ir izveidojusies ar kaļķakmeni bagāta augsnes apakškārta, ko klāj dažāda biezuma mālainas nogulumu un dzeltenzemes meža augsnes. Slīpajās kalnu nogāzēs pamatiezis sastāv no perma perioda sarkanā smilšakmens, kas ir unikāla un tikai Csopak apgabalam raksturīga augsnes struktūra, kura ir pārklāta ar sarkanā smilšakmens detrītu. Vīnogulāju audzēšanas reģionam ir raksturīga augsne, kas bagāta ar kalciju, magniju un kāliju.

Csopak apgabala klimatu nosaka aukstais gaiss, kas tuvojas no Bakoņu kalnu ielejām, un Balatona ezers, kas atrodas reģiona dienvidos. Csopak apgabala kalni, kur audzē vīnogulājus, ir ļoti mežaini, un ainavai ir raksturīgas šauras un dziļas ielejas (tādas kā Nosztori un Koloska). Tieši tādēļ vasaras dienās vakara vēju ietekmē, kas pūš ezera virzienā, mitro un karsto gaisu, kas nāk no Balatona ezera, starp vīnogulājiem nomaina vēss meža gaiss.

Csopak apgabalā [gadā] ir vidēji 1950–2000 saules gaismas stundu un gada vidējā temperatūra ir 11–12 °C. Gada vidējais nokrišņu daudzums ir 650–700 mm, un no šā daudzuma vidēji 350 mm sasniedz zemi veģetācijas periodā. Csopak apgabala klimata ļoti būtisks aspekts ir tas, ka pēdējā pavasara sala diena ir 5. aprīlī, un tiek uzskatīts, ka tas ir īpaši agri.

b) Cilvēkfaktori

Vīnogu audzēšana un vīna darīšana Csopak apgabalā ir bijusi ļoti svarīga nozare jau vairāk nekā 2200 gadus ilgā nepārtrauktā laikposmā. Vīnogu audzēšanai piemērotas zemes ierīkošana ir cilvēku pārdomātu centienu rezultāts; gadu tūkstošiem ilgi šeit dzīvojošie vīnkopji vīnogu audzēšanai ir izvēlējušies no sala pasargātās un strauji sasilstošās kalnu nogāzes, nevis purvainās zemienes, kas pakļautas sala iedarbībai un kur izplatās slimības.

Tradicionālie vietējie pagrabi arī būtiski ietekmē vīnu kvalitāti. Ņemot vērā augsnes struktūru Csopak apgabalā, vietējie pagrabi nav pilnībā izbūvēti zem zemes, tādēļ tajos gada laikā ir vērojamas ievērojamas temperatūras svārstības. Tā rezultātā ziemā vīni atdziest un saglabājas to svaigums. Vasarā, kad pagrabi iesilst līdz 15–19 grādiem, dabiski nogulsnējas siltumjutīgie un nestabilie tartrāti. Šā dabiskā procesa rezultātā vietējiem vīndariem ir vieglāk stabilizēt vīnus, un tādējādi labāk saglabājas vīnu aromātu bagātība.

2. Vīnu apraksts

“Csopak” / “Csopaki” vīniem ir diskrēta smarža, taču tiem ir raksturīga arī bagātīga buķete un garša, kas tiem piešķir eleganci. Šo vīnu smaržas un garšas būtiska kopīga iezīme ir dominējošā mitru akmeņu nots un pelējuma aromāta elementu trūkums. Garšas ziņā dominē nobriedusi un sarežģīta skābuma struktūra, nodrošinot “Csopak” / “Csopaki” vīnu kraukšķīgumu un svaigumu.

3. Saiknes apraksts

Pateicoties nokrišņiem un Csopak apgabala augsnes virsslāņa spējai saglabāt mitrumu, vīnogulāju apgāde ar ūdeni veģetācijas periodā ir pietiekama arī siltās vasaras dienās. Šā iemesla dēļ vīnogu nobriešana kritiskajā vasaras periodā netiek pārtraukta un vīnogulāji nav pakļauti stresa faktoram, tādēļ vīnam nepiemīt pelējuma aromāts vai ass, nenobriedušam vīnam raksturīgs skābums. Nobriedusī, izteikti skābenā struktūra un spēcīgā mitra akmens nošu klātbūtne garšā var būt saistīta ar augsto minerālvielu saturu Csopak apgabala augsnē.

Saules stari, ko vasarā atstaro seklā ezera virsma, vienmērīgi silda kalnu nogāzes un rada priekšnosacījumus tam, lai vīnogulājiem pumpuri veidotos visa gada garumā. Tā kā Csopak apgabalā pēdējā sala diena ir agrā pavasarī, ir mazāka iespēja piedzīvot pavasara salnas; attiecīgi dzinumu augšana notiek vienmērīgi un katru gadu izveidojas lapas ar pietiekami lielu virsmu, nodrošinot vīnogu optimālu nogatavošanos.

Vīnogu audzēšanā būtiska nozīme ir ne vien vīndārziem, bet arī mežu joslām, kas veidojušās tūkstošiem gadu, jo plēsīgie kukaiņi, kas ziemo mežos (tādi insekti kā plēsējērces), ievērojami ierobežo kaitēkļus. Šā iemesla dēļ netiek aizkavēts kritiski svarīgais vīnogu sākotnējās attīstības posms, ļaujot izveidoties augstākai un veselīgākai lapu sienai.

Siltās vasaras un Vidusjūras augstā spiediena sistēma nodrošina to, ka pēc rudens garajām dienām vēsos vakaros, kurus ietekmē vēji no Bakoņu kalniem, vīnogulāji strauji nonāk fotosintēzes tumsas fāzē, kas nodrošina cukura koncentrācijas strauju palielināšanos vīnogās. Šie unikālie dabiskie faktori nodrošina “Csopak” / “Csopaki” vīnu raksturīgo garšu.

Eleganti skābeno struktūru un augļu aromātus, kas raksturīgi vīniem no Balatonfüred–Csopak reģiona, nodrošina arī vēsais gaiss no mežu masīviem. Kalnu nogāzēs, kas gadsimtu gaitā izraudzītas vīnogu audzēšanai, notiek pastāvīga gaisa kustība, un zemstumbra formā veidotie vīnogulāji nodrošina to, ka rasa uz vīnogu ķekariem ātri nožūst, tādēļ sēņu izraisītas slimības izplatās reti un ir iespējams novākt nebojātas vīnogas.

Visi šie dabas faktori kopā ar gadsimtiem senajām zināšanām, kuras šajā reģionā dzīvojošie vīnkopji nodod no paaudzes paaudzei, nodrošina iespēju no nebojātiem un nobriedušiem vīnogu ķekariem iegūt augstas kvalitātes pilnmiesīgus un izteiksmīgus vīnus.

9. Būtiski papildu nosacījumi

Noteikumi par norādēm (1)

Tiesiskais regulējums:

ES tiesību akti.

Papildu nosacījuma veids:

papildu noteikumi attiecībā uz marķēšanu.

Nosacījuma apraksts

a) Apzīmējuma “aizsargāts cilmes vietas nosaukums” vietā var izmantot arī tradicionālo terminu “aizsargāts izcelsmes apzīmējums”;

b) tradicionālais apzīmējums, ko atļauts izmantot: válogatott szüretelésű bor [izraudzītas ražas vīns].

Noteikumi par norādēm (2)

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķēšanu.

Nosacījuma apraksts

a) Citi apzīmējumi, kuru izmantošana ir ierobežota; apzīmējumi, kas norāda uz ražošanas metodi; un citi apzīmējumi, kuru izmantošana tiek reglamentēta: “szűretlen” [nefiltrēts], “szemelt” [izraudzīts], “termőhelyen palackozva” [pildīts pudelēs ražošanas vietā];

b) hegybor tipa vīniem marķējumā var norādīt apzīmējumus “Hegybor”, “Első Osztályú Hegybor” [pirmā klase] vai “Elsőrangú Hegybor” [augstākā klase];

c) dűlős bor tipa vīniem marķējumā var norādīt apzīmējumus “Első Osztályú Dűlőbor” [pirmā klase] un “Elsőrangú Dűlőbor” [augstākā klase];

d) apzīmējumu “monopol dűlő” [monopols] var norādīt tikai uz dűlős bor marķējuma, ja vīnogas konkrētā vīndārzā audzē tikai viens vīnkopju kopienas dalībnieks;

e) marķējumā var norādīt apzīmējumu “Balaton borrégió” [Balatona vīna reģions];

f) vīnogu šķirne nav jānorāda.

Norāde par mazākām ģeogrāfiskajām vienībām

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķēšanu.

Nosacījuma apraksts

a) Tikai dűlős bor vīnu marķējumā;

b) izcelsmes norāde: 100 %;

c) var norādīt apzīmējumus “dűlő” [vīndārzs] un “aldűlő” [vīndārza nogabals] — sk. tālāk;

d) vīndārzu nosaukumiem Kis-hegy vai Öreg-hegy ir jānorāda arī attiecīgais ciemata nosaukums.

Var norādīt šādas mazākas ģeogrāfiskās vienības:

Atrašanās vieta Vīndārzs Vīndārza nogabals Csopak Hegyalja Hegyalja Szita-hegy Nagy-kút Bene Falu-kertje Berek-hát Kocsikapu Nádas-kút Nádas-kút Haraszt Kis-hegy Kis-hegy Kertmög Siralomvágó Lőcze-domb Sáfrán-kert Paloznak Kis-hegy Kis-hegy Hajnóczy Slikker Sáfrán-kert Nagy-hegy Malom-hát Malom-hát Szil Vörös-part Lovas Öreg-hegy Öreg-hegy Balogh Öreg-hegy Soós Téglaházi Téglaházi Szilfa Suhatag Kis-hegy Felsőörs Kis-hegy Pocca Pocca Nemes-erdei Hosszú Főszőlők Öreg-hegy Káptalan-földek Alsóörs Kis-telek Suhatag Gőlye-mál Máli Telekfő Telekfő Kemencs Telekfő Lok

Ražošana ārpus noteiktā ražošanas apgabala

Tiesiskais regulējums:

valsts tiesību akti.

Papildu nosacījuma veids:

atkāpe, kas saistīta ar ražošanu noteiktajā ģeogrāfiskajā apgabalā.

Nosacījuma apraksts

“Csopak” / “Csopaki” vīna ražošanā vīnogu apstrādi, misas fermentāciju un vīna izturēšanu var veikt tikai ciematos, kas atrodas noteiktajā ražošanas apgabalā, kā arī Balatonarács, Balatonfüred, Aszófő un Balatonszőlős apgabalā (apgabali, kas atrodas tajā pašā administratīvajā vienībā, kā noteikts Regulas (EK) 607/2009 6. panta 4. punkta b) apakšpunktā).

Saite uz produkta specifikāciju

https://boraszat.kormany.hu/csopak

(1) OV L 347, 20.12.2013., 671. lpp.